Протекција (комедија у пет чинова)/52
VII

МИНИСТАР и ПЕРСИДА 

ПЕРСИДА: Ти ме зовеш?
МИНИСТАР: Ти си, је ли, изабрала себи заручника? 
ПЕРСИДА: Јесам.
МИНИСТАР: И јуче си ми га представила и говорила ми да му израдим премештај и унапређење у Министарству?
ПЕРСИДА: А ти си ми дао реч да ћеш то и учинити.
МИНИСТАР: Реци ми, је л’ те он то научио да од мене захтеваш?
ПЕРСИДА: Да... управо, заједно смо то мислили, јер ја ни сама не бих желела да будем ђумрукџика. Ти си ми увек говорио: „Сетро, ти си премашила године у којима девојке могу бирати, те ћеш сад морати да се задовољиш каквим обичним мањим чиновником, а моја је брига да му створим бољи положај”! Зар ми ниси оставио одрешене руке да сама изаберем себи друга?
МИНИСТАР: Јесам!
ПЕРСИДА: Откуд онда то чудно питање?
МИНИСТАР: Питам те, јер бих желео да ми кажеш: је л’ те твој заручник терао да ме гониш, још пре свадбе да га унапредим?
ПЕРСИДА: Но па да, пре свадбе, јер он је рад...
МИНИСТАР: Доста, сад ми је све јасно. Дакле, слушај, Персида. Твој вереник се зове?...
МИНИСТАР: Сава Савић!
ПЕРСИДА: Сава Савић је гадан и подао лажов, његова је намера да добије унапређење пре свадбе па да се не жени.
ПЕРСИДА (Изненађена): Али то није могуће?
МИНИСТАР: Могуће је, јер Сава Савић не би могао ни по закону да се жени.
ПЕРСИДА: Али он је пунолетан.
МИНИСТАР: То знам, али он не би могао да се жени с тога што је жењен, што има живу жену која је мало пре са мном разговарала.
ПЕРСИДА (Очајно цикне): Ах! (Клоне на столицу) То је страшно, то је ужасно. Жењен, жењен, је ли могуће? Ах, ах, ах!
МИНИСТАР: Буди мирна.
ПЕРСИДА: Ја сам дакле преварена, ја сам исмејана! (Удари у хистеричан плач).

Протекција (комедија у пет чинова)